Daerah Bagan Datuk

Bagan Datuk (ejaan lama: Bagan Datoh) ialah sebuah daerah di negeri Perak Darul Ridzuan. Daerah ini terletak di selatan negeri Perak bersempadan dengan daerah Manjung, Perak Tengah dan Hilir Perak di utara, daerah Muallim di timur, negeri Selangor di selatan dan Selat Melaka di barat.

Etimologi 
Pada mulanya, Bagan Datuk dieja sebagai "Bagan Datoh". Perkataan "Bagan" merujuk kepada penempatan masyarakat pada zaman dahulu yang dibina di atas permukaan sungai khasnya di tebing Sungai Perak. Perkataan "Datoh" pula terbentuk disebabkan kesalahan orang Inggeris dalam menyebut nama "Tok Kelah" kepada "Toh Kelah".

Sejarah 
Bagan Datuk mula diteroka sekitar 1880-an dan Pekan Bagan Datuk pula dibuka pada tahun 1896. Pada waktu itu, kawasan tersebut dikenali dengan nama Sungai Keling dan ada juga yang memanggilnya dengan nama Pekan Baru.

Daerah ini asalnya sebahagian daripada daerah Hilir Perak yang berpusat di Teluk Intan. Pada Januari 2016, daerah kecil Bagan Datuk diwujudkan. Daerah kecil ini kemudiannya diwartakan oleh kerajaan negeri Perak sebagai sebuah daerah penuh pada 15 Julai tahun yang sama. Pada mesyuarat Majlis Mesyuarat Kerajaan Negeri Perak pada 22 November, telah diputuskan daerah ini dieja sebagai Bagan Datuk, bermula pada hari pengisytiharan daerah ini pada 9 Januari 2017.

Satu majlis pengisytiharan telah diadakan di Sekolah Menengah Sains Bagan Datoh pada 9 Januari 2017 yang disempurnakan oleh Sultan Perak, Sultan Nazrin Muizzuddin Shah. Turut hadir ialah Timbalan Perdana Menteri Malaysia, Dato' Seri Ahmad Zahid Hamidi yang juga merupakan wakil rakyat bagi parlimen Bagan Datoh dan Menteri Besar Perak, Dato' Seri Diraja Zambry bin Abdul Kadir.

Urusan kerajaan tempatan masih lagi diuruskan Majlis Perbandaran Teluk Intan.

Bahagian pentadbiran 

Daerah Bagan Datuk dibahagikan kepada empat mukim dan sembilan pekan, iaitu:

 Mukim Bagan Datuk (dahulunya sebagai Bagan Datoh)
 Mukim Rungkup
 Mukim Hutan Melintang
 Mukim Teluk Bharu
 Pekan Bagan Datuk
 Pekan Batu Dua Puloh
 Pekan Hutan Melintang
 Pekan Jenderata
 Pekan Kampung Sungai Haji Mohamed
 Pekan Selekoh
 Pekan Simpang Empat
 Pekan Simpang Tiga
 Pekan Sungai Sumun

Daerah ini juga terdiri daripada 46 buah kampung berserta lapan kampung nelayan Cina.

Demografi 
Berdasarkan, bancian Malaysia 2020 jumlah penduduk di Daerah Bagan Datuk ialah seramai 82,785 orang dengan kepadatan penduduk 85 orang perkilometer persegi yang dikategorikan sebagai taburan penduduk sederhana. Majoriti penduduk di daerah ini merupakan Bumiputera, dengan jumlah 41,240 orang. Majoriti penduduk juga beragama Islam dengan jumlah 47,074 orang.

Ekonomi 
Kegiatan ekonomi di daerah Bagan Datuk dipelopori sektor pertanian, perikanan, pelancongan dan perusahaan kecil yang dijalankan masyarakat sekitar, Antara tanaman yang diusahakan termasuklah kelapa, kelapa sawit, koko dan pisang.

Di bawah Rancangan Malaysia Ke-11 (RMK-11), kerajaan persekutuan telah memberi peruntukan sebanyak RM 1.3 bilion bagi memajukan daerah ini.

Rujukan